stanford-oval/wikipedia huggingface dataset:
ארני בוט

| --- | --- |
 מפתח:  Baidu 
 https://yiyan.baidu.com
 
ארני בוט (בסינית: 文心一言,‏ wénxīn yīyán), בשמו המלא ייצוג משופר באמצעות אינטגרציה של ידע הוא מוצר שירות צ'אטבוט מבוסס בינה מלאכותית של חברת Baidu. הוא נמצא בפיתוח משנת 2019 ומבוסס על מודל שפה גדול בשם "Ernie 3.0-Titan". הבוט שוחרר ב-17 במרץ 2023.
ב-20 במרץ 2023, Baidu הודיעה ב-WeChat הרשמי שלה ששירות הענן Wenxin Yiyin אמור להיות זמין החל מ-27 במרץ, אך ההשקה נדחתה לתאריך לא ידוע. Baidu השיקה את Wenxin Qianfan, פלטפורמת שירות מודל שפה גדולה. Wenxin Qianfan כולל לא רק Wenxin Yiyin אלא גם סט שלם של Wenxin Big Model של Baidu, ושרשרת כלי פיתוח.
Baidu טוענת כי ארני בוט עובד טוב יותר מ-ChatGPT.
ראו גם

ChatGPT
בארד
טיי
הערות שוליים

↑  Yang, Zeyi (2023-03-16). "Chinese tech giant Baidu just released its answer to ChatGPT". MIT Technology Review.
↑   בלומברג, הכירו את ארני, התשובה הסינית ל-ChatGPT, באתר TheMarker‏, 17 במרץ 2023
↑  Li, Lyric; Tobin, Meaghan (2023-03-28). "Ernie Bot, China's answer to ChatGPT, is delayed – again". The Washington Post.
↑  "百度：文心一言云服务将于3月27日上线 | 界面新闻". m.jiemian.com. נבדק ב-2023-03-28.
↑  "页面没有找到". finance.sina.com.cn. נבדק ב-2023-03-28.
↑  Li, Lyric; Tobin, Meaghan (2023-07-08). "China's Baidu claims its Ernie Bot beats ChatGPT". Google Bard.
בינה (אנטומיה)

| --- | --- |

 שיוך:  subdivision of thoracic compartment, ישות אנטומית מסוימת 
 תיאור ב:  האנטומיה של גריי (מהדורה 20) (1090) 
 מזהים
 לטינית (TA98):  mediastinum 
 טרמינולוגיה אנטומיקה:  A07.1.02.101 
 TA2 (2019):  3333 
 FMA:  9826 
 קוד MeSH:  A01.923.761.800.500 
 מזהה MeSH:  D008482 
 מערכת השפה הרפואית המאוחדת:  C0025066 
 
הבינה: החזה האמצעי ואזור הלב
ביונקים, הבֵּינָה (בלטינית מדיאסטינום, Mediastinum), הנקראת לעיתים גם המֵצַר, הוא חלל החזה בין שני שקי האדר, הכולל בתוכו את כל האיברים הפנימיים שבחזה מלבד הריאות: הלב, אבי העורקים, הוושט, קנה הנשימה התחתון, התימוס, צברי לימפה וגנגיוליונים עצביים, אשר עטופים ברקמת חיבור רפויה. הלב הוא היוצא מן הכלל, שכן הוא עטוף ברקמת חיבור נוספת, כיס הלב.
אזור הבינה רגיש לדלקות: עקב המעבר של הוושט וקנה הנשימה דרכו, עלול זיהום נגיפי או חיידקי להופיע עקב התפרצות של הוושט וחדירת מזון לחלל הבינה או עקב אספירציה של מזון לתוך קנה הנשימה.
כיום קיימת בדיקה אנדוסקופית הקרויה מדיאסטנוסקופיה המאפשרת לראות מבפנים את תוכן חלל המדיאסטנום ולהשיג דגימות לבדיקה פתולוגית (ביופסיה).
אשכול רשויות גליל מזרחי

סמליל אשכול רשויות גליל מזרחי
אשכול רשויות גליל מזרחי הוא תאגיד עירוני אזורי, שהוקם כדי לקדם תפישה אזורית ושיתופי פעולה אסטרטגיים בין הרשויות המקומיות בגליל המזרחי ובגולן וביניהן לבין השלטון המרכזי (משרדי ממשלה). האשכול מהווה את הזרוע הביצועית של פורום ראשי הרשויות של הגליל המזרחי והגולן. האשכול הוא חלק ממיזם האשכולות הלאומי שמובילים משרדי הפנים והאוצר ובמסגרתו הוקמו בשנת 2013 חמישה אשכולות בפריפריה הישראלית וביניהם: אשכול גליל מערבי (הראשון), אשכול גליל מזרחי, אשכול רשויות בית הכרם הגלילי, אשכול נגב מערבי ואשכול נגב מזרחי.
בשנת 2017 התקבל תיקון לחוק איגודי ערים, שהגדיר את האשכולות כאיגודי ערים מסוג אשכול. המעבר להפעלת האשכול כאיגוד ערים הגיע לשיא בסוף שנת 2019, כאשר החל משנת 2020 יופעל במלואו כאיגוד ערים.
באשכול גליל מזרחי חברות 18 רשויות לפי ההרכב הבא:
14 מועצות מקומיות: קריית שמונה, צפת, מטולה, קצרין, ראש פינה, יסוד המעלה, טובה-זנגריה, חצור הגלילית, גוש חלב, מג'דל שמס, בוקעתא, מסעדה, עין קיניה וע'ג'ר.
ארבע מועצות אזוריות: גליל עליון, גולן, מרום הגליל, ומבואות חרמון.
האשכול מתוקצב על ידי הרשויות החברות בו, משרד הפנים, משרד האוצר ומשרדי ממשלה נוספים.
רקע להקמת אשכול גליל מזרחי

לאחר מלחמת לבנון השנייה, בחורף 2006, הוקם פורום ראשי רשויות בגליל המזרחי ביוזמתו של אהרון ולנסי, ראש מועצה אזורית הגליל העליון דאז, במטרה לפעול באיחוד כוחות בעבודת הרשויות מול הממשלה ובעבודה מול תורמים. בשלב הראשון פורום ראשי הרשויות החל במיפוי ובחינה אסטרטגית של צורכי האזור, שלאחריה נתנו המלצות לפיתוח אזורי, כלכלי וחברתי. בהמשך הפורום פעל וקידם נושאים שהבולט בהם הוא הקמת הפקולטה לרפואה בגליל, שבצפת. יכולתם של ראשי הרשויות להסכים ולהתאחד סביב מיקום הפקולטה בצפת, סייע בקידום התהליך בצורה מהירה ויעילה.
בשנת 2011, בהמשך לפיילוט בו הוקם אשכול רשויות גליל מערבי, החליט משרד הפנים, בתמיכת משרד האוצר, לצאת בקול קורא להקמת אשכולות נוספים. פורום ראשי הרשויות של הגליל המזרחי נענה לקול הקורא ופעל להקים את אשכול רשויות גליל מזרחי.
אלי מלכה ראש מועצה אזורית גולן בשעתו, שמש בחמש השנים הראשונות כראש פורום ראשי הרשויות וכיו"ר האשכול והוביל ביחד עם ראשי הרשויות אסטרטגיה ארוכת טווח שנובעת מחשיבה משותפת ובחינת צורכי האזור כדי לקדם ולפתח את הגליל המזרחי ולשפר את איכות החיים ואת החוסן האזורי. בשנת 2018 נבחר ראש מועצה אזורית מבואות החרמון, בני בן-מובחר, לתפקיד יו"ר אשכול רשויות גליל מזרחי.
פעילות האשכול

תחומי הפעילות המרכזיים אותם מקדם האשכול הם:
פעילות האשכול > חינוך

במסגרת האשכול פועל מיזם אזורי בשם "גליליום" - העשרה ומצוינות במדעים וטכנולוגיה, שמטרתו לאפשר לבני הנוער החיים בגליל המזרחי לפתח את הפוטנציאל הטמון בהם ללימודי חקר, מדע וטכנולוגיה. תלמידים מהגליל המזרחי מקבלים שיעורי תגבור בתוכניות שונות בתחום המדעים. התוכנית, שהחלה במכללת תל-חי, פועלת היום גם במכללות צפת וכנרת, בשיתוף פעולה הדוק עם מכוני המחקר מיגל, המכון לחקר הכנרת, מכון שמיר (לשעבר המכון לחקר הגולן) והפקולטה לרפואה בגליל.
פעילות האשכול > תחבורה

האשכול, בשיתוף משרד הפנים ומשרד התחבורה, הביא לטיוב קווי התחבורה הציבורית בגליל המזרחי. בתוכנית שהוכנה על בסיס דרישות וצרכים שהעלו התושבים, שונו קווי תחבורה ציבורית.
פעילות האשכול > פיתוח כלכלי ותעסוקה

אשכול גליל מזרחי מקדם תוכנית אסטרטגית לפיתוח הכלכלה והחברה, במסגרתה גובשה התמה האזורית לפיתוח כלכלי של האזור בתחום הפוד-טק (מזון על) המתבסס על הנכסים והמשאבים האזוריים. נושא התזונה הבריאה זוכה להכרה עולמית ומתפתח בגליל המזרחי כליבת העשייה הכלכלית. התשתיות הקיימות באזור הגליל העליון והגולן מסוגלות לספק מענה נרחב לכל טווח התחומים הנקשרים בתזונה, החל מהגידולים החקלאיים שהאזור משופע בהם, דרך תעשיות המזון, ועד מעבדות המחקר והפיתוחים המדעיים בתחומי החקלאות, המזון ואף בתחומי הרפואה והרפואה המונעת. כל אלה מקבלים ביטוי נרחב באזור בין השאר בדמותם של שפע מכוני מחקר אקדמיים ואחרים ומוסדות להשכלה גבוהה הפועלים בגליל המזרחי.
פעילות האשכול > בריאות ורווחה

האשכול פועל לשיפור תשתיות הרפואה הציבורית בגליל המזרחי, הרפואה הקהילתית, רפואת המומחים והרפואה המונעת.
בנוסף, ביחד עם משרד הרווחה, האשכול מפתח מסגרות אזוריות לטיפול באנשים עם מוגבלויות. תחום שיפור השירותים לאוכלוסייה עם מוגבלויות וצרכים מיוחדים עומד בראש סדר היום של אשכול גליל מזרחי ובשנים האחרונות התחוללה מהפכה אמיתית בשירותים הניתנים לאוכלוסייה זו במרחב האזור. הפעילות בנושא החלה בעקבות סקר מיפוי צרכים שערך האשכול והראה כי קיים מחסור בשירותים המתאימים לאנשים עם צרכים מיוחדים מעל גיל 21.
לאחר גיבוש תוכנית מפורטת הוקמו מסגרות טיפוליות ושיקומיות ברחבי הגליל העליון והגולן. מסגרות אלו מעניקות מגוון רחב של שירותים, ונותנות מענה לפלח מיוחד זה של האוכלוסייה. את השירותים מפעילה עמותת "כוכב הצפון", כחלק משירותי הליבה של האשכול.
האשכול גייס תקציב מיוחד להקמת מרכז טיפול ותעסוקה אזורי "מארג" שיוקם בתחומי המועצה האזורית מבואות החרמון, בצומת כח. הבנייה צפויה להתחיל בחודש נובמבר 2019 ולהסתיים כשנה וחצי לאחר מכן.
פעילות האשכול > איכות הסביבה > שירות ניהול פסולת אזורי

במסגרת השירותים המוניציפליים שמפעיל האשכול עבור הרשויות החברות בו, הוקם מערך יעיל לפינוי הפסולת היישובית. מערך פינוי האשפה של האשכול מנצל את יתרון הגודל ואת היכולת לאגם משאבים במטרה לצמצם בעלויות פינוי הפסולת, לייעל בצורה משמעותית את השירות שמעניקות הרשויות לתושבים ולתרום לאיכות הסביבה ולנראות של יישובי האשכול.
מערך פינוי הפסולת האזורי החדיש נבנה בהמשך לסקרים שביצע האשכול, במטרה למפות ולמקד את הצרכים ואת האתגרים הקיימים בתחום פינוי הפסולת, ולתת מענה מדויק ונכון לשירות חשוב זה.
בחודש פברואר 2019 נסגר אתר ההטמנה "תאנים" שפעל בסמוך לחצור הגלילית ומאז מסייע האשכול לרשויות במציאת פתרונות קצה שונים.
פעילות האשכול > איכות הסביבה > שירות וטרינרי אזורי

השירות הווטרינרי האזורי הוא מערך חלוצי שהוקם על ידי אשכול גליל מזרחי ושותפיו לדרך במטרה לשדרג את השירותים הווטרינריים שניתנים בגליל המזרחי. השירות החדש, שבמסגרתו בין השאר הורחבו שעות החיסונים, הוקם אתר תשלומים אונליין, ונפתחו שתי כלביות אזוריות מאובזרות ומתקדמות ומאושרות כמתקן מוגן על ידי משרד החקלאות, מאפשר זמינות טובה יותר לתושבים וכן שיפור רווחתם של בעלי החיים במרחב.
מטרות השירות הווטרינרי האזורי: שיפור בשירות לתושב, שיפור היחס לבעלי החיים, שיפור מקצועיות הצוות (וטרינרים, פקחים, כלבנים, לוכדים וצוות המטה), איגום משאבים לטובת שירות יעיל ואיכותי ברמה האזורית.
באמצעות השירות האזורי ניתן מענה אחוד לבעיית הכלבת הנפוצה באזור ונעשים מאמצים מוגברים למציאת בית חם לכלבים הנטושים.
בעלי תפקידים

יו"ר – בני בן-מובחר, ראש מועצה אזורית מבואות החרמון.
מנכ"ל – יורם אזולאי
תשעת חברי הדירקטוריון הם ראשי הרשויות, עובדי רשויות, ונציגי ציבור מהרשויות החברות באשכול גליל מזרחי.
חזון, מטרות ותפקידי האשכול

חזונם של מקימי האשכול הוא להביא לפריחתו הכלכלית והחברתית של אזור הגליל המזרחי. פריחה שתתבטא באכלוס היישובים; בהקמת מיזמים תעשייתיים ותעסוקתיים חדשים ואיכותיים; בשיפור השירותים הניתנים לתושבים בתחומי הבריאות, התרבות, החינוך וההשכלה הגבוהה; בשמירה על ערכי טבע ונוף, כמו גם שיפור איכות החיים באזור.
כדי לקדם חזון זה, פועל האשכול למיקסום יתרון הגודל, ולהביא להתייעלות ולחסכון של ההוצאות הציבוריות, יחד עם שיפור באיכות השירותים המוענקים לתושבי הגליל והגולן. במקרים רבים, ישנו יתרון ברור לגודל בבניית ובאספקת שירותים מוניציפליים לתושבים. במצב ברור כזה, יש יתרון לפעילות האשכול כמרכז פעילות בראייה אזורית.
בנוסף תפקידו של האשכול לקדם מנועי צמיחה מחוללי שינוי הדורשים שיתוף פעולה בין מספר רשויות בראייה אסטרטגית ולטווח ארוך.
פורומים הפועלים במסגרת האשכול

פורום ראשי הרשויות – מתכנס אחת לחודשיים וקובע את האסטרטגיה לפעילות האשכול.
מליאת האשכול היא הגוף הרשמי לקבלת החלטות ומורכבת 9 ראשי רשויות ו-9 פקידים בכירים ברשויות.
בנוסף, קיימים פורומים וועדות בתחומים שונים: בריאות, איכות סביבה, חינוך, תכנון אזורי, תקשורת ועוד על פי הצורך. פורומים אלו מסייעים בגיבוש צרכים אזוריים ובהתאם, מענים משותפים.
ראו גם

אשכול רשויות גליל מערבי
אשכול יישובי בית הכרם
משרד הנגב, הגליל והחוסן הלאומי
משרד הפנים
הערות שוליים

↑  מנכ”ל חדש לאשכול גליל מזרחי – תא”ל (במיל’) יורם אזולאי, שישי בגולן, 30 במרץ 2022
ארל לויד

| --- | --- |

לויד (מימין) לוחץ את ידו של סגן נשיא ארצות הברית, ג'ו ביידן (2010)
 לידה:  3 באפריל 1928 אלכסנדריה שבוירג'יניה, ארצות הברית
 פטירה:  26 בפברואר 2015 (בגיל 86) קרוסוויל שבטנסי, ארצות הברית
 עמדה:  סמול פורוורד
 גובה:  1.96 מטר
 מכללה:  אוניברסיטת המדינה של וירג'יניה המערבית
 דראפט:  בחירה מספר 108, 1950 וושינגטון קפיטולס
 היכל התהילה:  נבחר כתורם בשנת 2003
 קבוצות כשחקן
 1950–1951   1952–1958   1958–1960:  וושינגטון קפיטולס   סירקיוז נשיונלס   דטרויט פיסטונס
 הישגים כשחקן
 זכייה באליפות ה-NBA‏ (1955)
 קבוצות כמאמן
 1971–1972:  דטרויט פיסטונס
ארל פרנסיס לויד (באנגלית: Earl Francis Lloyd;‏ 3 באפריל 1928 – 26 בפברואר 2015) היה כדורסלן אמריקאי, אשר שיחק בליגת ה-NBA בין העונות 1951–1960. נודע כשחקן האפרו-אמריקאי הראשון שהשתתף במשחק NBA. בעונת 1955 זכה באליפות ה-NBA כשחקן סירקיוז נשיונלס, ולאורך קריירת המשחק העמיד ממוצעים של 8.4 נקודות, 6.4 ריבאונדים ו-1.4 אסיסטים למשחק.
בשנת 2003 הוצג בהיכל התהילה של הכדורסל כ"תורם לכדורסל".
נעורים ומכללות

לויד נולד וגדל בעיר אלכסנדריה שבוירג'יניה, ולמד בבית ספר מופרד. ככדורסלן מצטיין קיבל מלגת לימודים מאוניברסיטת המדינה של וירג'יניה המערבית, בה למד בין השנים 1946–1950. כשחקן קבוצת הכדורסל של האוניברסיטה זכה בשתי אליפויות "מחוז ה-CIAA" של ליגת המכללות השנייה, בעונות 1948 ו-1949. בעונת 1950 רשם ממוצעים של כ-14 נקודות וכ-8 ריבאונדים למשחק, וקבוצתו הפסידה בגמר הטורניר המחוזי.
קריירת משחק

בעונת 1950/1951 היה לויד אחד משלושת השחקנים האפרו-אמריקאים הראשונים בליגת ה-NBA, לצד צ'אק קופר ונת'ניאל קליפטון. בעוד קופר היה הראשון מבין השלושה שנבחר בדראפט ה-NBA (בחירה 14), וקליפטון היה הראשון שחתם על חוזה רשמי, לויד זכור כאפרו-אמריקאי הראשון שהשתתף בפועל במשחק NBA. על אף שנלקח על ידי וושינגטון קפיטולס בבחירה ה-108 בלבד של דראפט ה-NBA‏ 1950, זכה לויד למקום בסגל הקבוצה, ולקח חלק במשחק פתיחת העונה מול רוצ'סטר רויאלס. באותו משחק, שהתקיים ב-31 באוקטובר 1950, קלע לויד 6 נקודות עבור קבוצתו.
ב-9 בינואר 1951, לאחר שבעה משחקים בעונת 1950/1951, התפרקה וושינגטון קפיטולס, ולויד התגייס לצבא ארצות הברית. לקראת עונת 1952/1953 חזר לשחק כדורסל, וחתם בקבוצת סירקיוז נשיונלס בה שיחק ב-6 העונות הבאות. בעונת 1954/1955 רשם שיאי קריירה של 10.2 נקודות, 7.7 ריבאונדים ו-2.1 אסיסטים בממוצע למשחק, וזכה עם הנשיונלס באליפות ה-NBA. בכך היה האפרו-אמריקאי הראשון שזוכה באליפות ה-NBA, לצד חברו לקבוצה ג'ים טאקר.
בעונות 1959 ו-1960 שיחק עבור דטרויט פיסטונס, בטרם פרש ממשחק בגיל 31.
לאחר הפרישה ממשחק

בעונת 1965/1966 מונה לעוזרו של מאמן דטרויט פיסטונס, דייב דבושר, ובמהלך עונת 1971/1972 החליף את בוץ' ואן ברדה קולף כמאמן הראשי של הקבוצה. בכך הפך לאפרו-אמריקאי הרביעי שמשמש כמאמן ראשי ב-NBA, אחרי ביל ראסל, לני וילקינס ואל אטלס. עד סיום אותה עונה רשמה דטרויט מאזן ניצחונות שלילי 20–50, ולאחר שפתחה את העונה העוקבת עם מאזן 2–5 פיטרה את לויד מאימון הקבוצה, ומינתה במקומו את ריי סקוט.
בשנים הבאות עבד לויד בהשמת עובדים במערכת החינוך הציבורי בדטרויט. בשנת 2003 הונצח בהיכל התהילה של הכדורסל כ"תורם לכדורסל".
ב-26 בפברואר 2015 נפטר לויד, בגיל 86.
הערות שוליים

↑  סטטיסטיקות הקריירה של לויד ב-NBA, באתר basketball-reference.com
1 2  דף השחקן, באתר היכל התהילה
↑  רשימת נבחרי דראפט 1950, באתר basketball-reference.com
↑  סטטיסטיקות המשחק בין וושינגטון לרוצ'סטר, באתר basketball-reference.com,‏ 31 באוקטובר 1950
1 2 3  ההודעה על פטירתו של לויד, באתר הניו יורק טיימס, 27 בפברואר 2015
| --- | --- |
בקרת זהויות :  NLI: 987007379335205171  PLWABN: 9810667884105606  GND: 141475072  ISNI: 0000 0001 1478 8853  LCCN: n2009064195  VIAF: 101386925   WorldCat (עם VIAF): 101386925
באנון (גבינה)

| --- | --- |

 
 מאכלים
 סוג:  גבינה צרפתייה, גבינת שמנת, גבינת עיזים, גבינה רכה עם קליפה טבעית, גבינה מחלב נא 
 על שם:  Banon 
 אזור מוצא:  האלפים של פרובאנס עילית, דרום, האלפים העליונים, ווקלוז 
 מוצא:  צרפת 
 מרכיבים עיקריים:  חלב 
 גבינות
 ייצור כולל:  81 טונה (נכון ל־2017) 
 תו תקן:  כינוי מקור מבוקר, כינוי מקור מוגן 
 
באנון (בצרפתית: Banon) היא גבינה צרפתית המיוצרת באזור סביב העיירה באנון בפרובאנס שבדרום מזרח צרפת.
הגבינה, הידועה גם בשם Banon à la feuille, היא גבינה לא מפוסטרת העשויה מחלב עיזים וצורתה עגולה, בסביבות 7 ס"מ בקוטר, 2.5 ס"מ בגובה ומשקלה סביב 100 גרם. הגבינה החריפה, הלא מבושלת ולא דחוסה, מורכבת מפטה (תוך הגבינה) לבן, רך ועדין שעטוף בעלי ערמונים ונקשר בחוט רפיה לפני המשלוח.
הגבינה המיוחדת הפרובנסיאלית בשם "גבינה חזקה" (Fromage fort) ממון ונטו נוצרת על ידי הנחת באנון צעיר בצנצנת חרס, תיבול שלו במלח ופלפל, כיסוי בחומץ ובאו דה וי (מין שנאפס), והתססה במרתף קריר. המרקחת תפתח טעם עז יותר ויותר המסוגל להחזיק מעמד שנים רבות.
היסטוריה

גבינות עיזים קטנות נוצרו בגבעות היבשות של פרובנס מאז התקופה הרומית. כפי שהיא נמכרת היום, הגבינה הוכנה לראשונה על ידי זוג בכפר פווימישל הסמוך לבאנון שבמחוז האלפים של פרובנאס עילית.
ייצור

תקופת הבשלה נמשכת שבועיים, ולאחריה הגבינה נטבלת ב"או דה וי" ונעטפת בעלי ערמונים שעברו ריכוך ועיקור על ידי הרתחה בתערובת של מים וחומץ. הגבינה במיטבה בהכנתה בין האביב לבין הסתיו.
באנון זכתה בהסמכת כינוי מקור מבוקר (Appellation d'Origine Contrôlée (AOC)) בשנת 2003.
ראו גם

פונטינה
רבלושון
סטראקינו
ארל ווטסון

| --- | --- |
ווסטון כשחקן אינדיאנה פייסרס, 2009
ווסטון כשחקן אינדיאנה פייסרס, 2009
 לידה:  12 ביוני 1979 (בן 45) קנזס סיטי שבקנזס, ארצות הברית
 עמדה:  רכז
 גובה:  1.85 מטר
 מכללה:  UCLA
 דראפט:  בחירה מספר 39, 2001 סיאטל סופרסוניקס
 קבוצות כשחקן
 2001–2002   2002–2005   2005–2006   2006–2009   2009–2010   2010–2013   2013–2014:  סיאטל סופרסוניקס   ממפיס גריזליס   דנוור נאגטס   סיאטל/אוקלהומה סיטי ת'אנדר   אינדיאנה פייסרס   יוטה ג'אז   פורטלנד טרייל בלייזרס
 קבוצות כמאמן
 2014–2015   2015–2016   2016–2017:  אוסטין ספרס (עוזר)   פיניקס סאנס (עוזר)   פיניקס סאנס
ארל ג'וזף ווטסון הבן (באנגלית: .Earl Joseph Watson Jr; נולד ב-12 ביוני 1979) הוא כדורסלן עבר ומאמן כדורסל אמריקאי. בין השנים 2001–2014 שיחק כרכז ב-6 קבוצות שונות ב-NBA, ולאורך הקריירה רשם ממוצעים של 6.4 נקודות, 2.3 ריבאונדים ו-4.4 אסיסטים למשחק.
נעורים ומכללות

ווטסון נולד בעיר קנזס סיטי שבקנזס לאב אפרו-אמריקאי ואם ממוצא מקסיקני, ולמד ב"תיכון וושינגטון" המקומי. בין השנים 1997–2001 למד באוניברסיטת קליפורניה בלוס אנג'לס (UCLA), ושיחק עבור קבוצת הכדורסל של האוניברסיטה – ה"ברוינס". בתקופתו בקבוצה שיחק לצד שחקנים מבטיחים רבים, דוגמת בארון דייוויס, ג'ייסון קאפונו ומאט בארנס, אך הברוינס כשלו לעבור את שלב שמינית גמר אליפות המכללות (Sweet Sixteen), אליו העפילו שלוש פעמים. בעונתו האחרונה בקבוצה רשם ווטסון ממוצעים של 14.7 נקודות, 3.7 ריבאונדים, 5.2 אסיסטים ו-1.9 חטיפות למשחק, ונבחר לחמישיית העונה של מחוז ה-Pac-10.
קריירת משחק

ווטסון נבחר על ידי סיאטל סופרסוניקס בבחירה ה-39 של דראפט ה-NBA לשנת 2001. בסיום עונת הרוקי, בה תפקד כמחליפו מהספסל של גארי פייטון, חתם על חוזה ל-3 עונות בממפיס גריזליס. לקראת עונת 2005/2006 חתם על חוזה בדנוור נאגטס, אך לאחר כחצי עונה נשלח לסיאטל סופרסוניקס כחלק מטרייד בין ארבע קבוצות שכלל תשעה שחקנים.
אותן עונות כשחקן הסופרסוניקס היו שיא הקריירה של ווסטון, כשהעמיד ממוצעים של 10.3 נקודות ו-6.1 אסיסטים ב-28.1 דקות למשחק עד סוף עונת 2007/2008. ב-6 בפברואר 2008 קלע 23 נקודות, הוריד 10 ריבאונדים וחילק 10 אסיסטים בניצחון הסופרסוניקס מול סקרמנטו קינגס, ובכך השיג את הטריפל דאבל היחיד בקריירה.
בעונת 2009/2010 עבר לאינדיאנה פייסרס, וב-3 העונות הבאות שיחק ביוטה ג'אז, בה מיעט לשחק. בעונת 2013/2014 שיחק עבור פורטלנד טרייל בלייזרס ולראשונה בקריירה עבר שלב בפלייאוף ה-NBA, אך בסיבוב השני הודחה קבוצתו על ידי סן אנטוניו ספרס (בפעם הרביעית בקריירה של ווטסון).
קריירת אימון

ב-2 באוקטובר 2014 מונה ווסטון לעוזר מאמן קבוצת אוסטין ספרס מליגת הפיתוח של ה-NBA, ובכך למעשה פרש ממשחק פעיל, בגיל 35.
לקראת עונת 2015/2016 הצטרף לצוות האימון של פיניקס סאנס, כעוזרו של המאמן הראשי ג'ף הורנסק. ב-1 בפברואר 2016, לאחר 49 משחקים בעונת 2015/2016, פוטר הורנסק מאימון הקבוצה, וווטסון מונה למחליפו הזמני עד סיום העונה. פיניקס סיימה את אותה עונה עם מאזן כולל של 23 ניצחונות ו-59 הפסדים (9–24 תחת ווטסון).
באפריל 2016 הודיעו הסאנס על מינויו של ווטסון למאמן הראשי הקבוע של הקבוצה, כשהחתימו אותו על חוזה ל-3 עונות. בעונתו הראשונה כמאמן ראשי, 2016/2017, ניצחו הסאנס 24 משחקים בלבד (29.3%), וסיימו במקום האחרון באזור המערבי. לאחר שלושה משחקים בעונתו השנייה, אותם הפסידו הסאנס בהפרש ממוצע של 30 נקודות, פוטר ווטסון מאימון הקבוצה ובמקומו מונה עוזרו ג'יי טריאנו.
הערות שוליים

↑  סטטיסטיקות קריירת המשחק של ווטסון, באתר basketball-reference.com
↑  סטטיסטיקות המכללות של ווטסון, באתר sports-reference.com
↑  רשימת הנבחרים בדראפט 2001, באתר basketball-reference.com
↑  Nuggets Acquire Patterson, Evans, Smith in Four-Team Deal, באתר הרשמי של דנוור נאגטס, 23 בפברואר 2006
↑  סטטיסטיקות המשחק בין סיאטל לסקרמנטו, באתר basketball-reference.com
↑  Suns Announce Basketball Operations Staff Changes, באתר הרשמי של פיניקס סאנס, 30 ביולי 2015
↑  Suns Name Earl Watson Interim Head Coach, באתר הרשמי של פיניקס סאנס, 1 בפברואר 2016
↑  Suns Name Earl Watson Head Coach, באתר הרשמי של פיניקס סאנס, 19 באפריל 2016
↑  אחרי 3 משחקים: ארל ווטסון פוטר מפיניקס, באתר ערוץ הספורט, 23 באוקטובר 2017
בחירות

הצבעה בבחירות לכנסת השמונה עשרה
הצבעה בקלפי בבחירות 2007 בצרפת
פתקי הצבעה בישראל (הכנסת ה-18)
עמדות הצבעה אלקטרוניות בבחירות המקדימות לתפקיד יו"ר מפלגת העבודה הישראלית, יולי 2017
בחירות הן תהליך חברתי בו חברי ציבור מסוים מכריעים בנקודת זמן מוגדרת על חלוקת כוח חברתית בין מספר מועמדים אשר יכולים להיות אנשים בודדים או קבוצות מאורגנות. תוצאת הבחירות היא חלוקה של תארים ותפקידים בין המועמדים על בסיס רצונות ציבור הבוחרים.
שיטות לקיום בחירות

ישנן שיטות רבות לקיים בחירות. כל שיטה כוללת חישוב מתמטי זה או אחר של התוצאות, המבטא את רצונו המשוקלל של הציבור. יחידת החישוב עליה מתבססים היא לרוב הקול (הזכות של אדם יחיד להשתתף בבחירות).
הבחירות במדינות שונות ולמוסדות שונים נבדלות מכמה היבטים עיקריים, הכרוכים זה בזה:
בחירות אזוריות מול בחירות ארציות – בבחירות אזוריות נחלקת המדינה למספר מחוזות בחירה, שכל אחד מהם שולח את נציגיו, אחד או יותר, על פי הצבעתם של התושבים במחוז. בבחירות ארציות, המדינה כולה מהווה מחוז בחירה יחיד. במרבית מדינות העולם נערכות בחירות אזוריות או בחירות בשיטה מעורבת, שבה נבחרים חלק מן הנציגים בהתמודדות ארצית וחלק במחוזות בחירה. ישראל והולנד הן הדמוקרטיות היחידות שיש בהן בחירות ארציות-יחסיות.
בחירות יחסיות מול בחירות רובניות (או רוביות) – הבחנה זו תקפה לבחירות למוסדות שיש בהם מספר נציגים, כגון פרלמנטים. בשיטה היחסית המטרה היא שהיחס המספרי בין נציגי המפלגות יהיה דומה ככל האפשר ליחס בין מספר תומכיהן. בשיטה הרובנית מבטאות תוצאות הבחירות את בחירתו של הרוב בלבד, בלי התחשבות בשיעורי התמיכה היחסיים של המפסידים. בבחירות למוסד מייצג השיטה הרובנית משתלבת בשיטה האזורית, כך שבכל אזור נערכות בחירות בשיטה רובנית, ורק בחירתו של הרוב באה לידי ביטוי בקביעת הנציג. שיטות של בחירות רובניות נבדלות ברוב הדרוש כדי להיבחר. במערכות מסוימות מנצח המועמד שהשיג את המספר הגדול ביותר של קולות בסיבוב בחירות אחד, ובאחרות נדרש רוב מיוחס כלשהו, ונערכים מספר סיבובי בחירות להשגתו, תוך ניפוי מועמדים מסיבוב לסיבוב.
בחירות אישיות מול בחירות מפלגתיות – בבחירות מפלגתיות מצביעים הבוחרים עבור רשימה מפלגתית שנקבעה מראש, ואילו בבחירות אישיות הם מצביעים עבור מועמד מסוים באופן אישי. לרוב, גם בבחירות אישיות יתמודדו רוב המועמדים מטעם מפלגה כלשהי. בשיטת הבחירות האישיות נהוגות בחירות ביניים במקרה שנציג נבחר מאבד את מקומו במהלך הקדנציה, ואילו בבחירות על-פי רשימות הוא מוחלף בבא אחריו.
לכל שיטה עשויים להיות כלי בחירה רבים, הקובעים את מכלול הדקויות בתהליך. לשיטות הבחירה השונות השפעה רבה על המערכת הפוליטית. בפרט, בחירות יחסיות מאפשרות ייצוג טוב יותר של מכלול הדעות בציבור, אך גורמות לעיתים קרובות לאי-יציבות פוליטית, ואילו לבחירות רובניות תוצאה הפוכה – רמת היציגות המתקבלת נמוכה אך המערכת הפוליטית יציבה יותר.
הבחירות כסמן דמוקרטי

בחירות, כאשר הן חופשיות, שוות והוגנות, הן סממן הכרחי של דמוקרטיה, שכן קיים בהן ביטוי למרבית הערכים הדמוקרטים.
הבחירות מממשות הלכה למעשה את עקרון "שלטון העם" שעומד בבסיס המשטר הדמוקרטי, כאשר העם בוחר לשלטון את נציגיו שפועלים מכוחו ומייצגים אותו.
מתבצעת "הגבלת השלטון", באמצעות האפשרות שיש לאזרחים לבצע חילופי שלטון.
עם זאת, לא כל משטר שמתקיים בו תהליך בחירות הוא דמוקרטיה.
בחירות במדינה מודרנית

הבחירות המפורסמות ביותר הן הבחירות המודרניות למוסדות המרכזיים במדינה, שהם פרלמנט, נשיא, או ראשות ממשלה (לרוב בבחירות נקבעים רק אחד או שניים ממוסדות אלו). למעשה, הגדרת האזרחות בתקופה המודרנית נקבעת על פי זכות הבחירה. בחירות מודרניות נחשבות בתקופה המודרנית ליסוד חיוני של כל מדינה דמוקרטית.
מבחינה טכנית, השיטה הנפוצה היא קיום יום בחירות במדינה, אחת למספר שנים קבוע (בדרך כלל בין 3 ל-5), מלבד מקרים מיוחדים. האזרחים מחולקים לקבוצות גאוגרפיות קטנות לצורך ההצבעה וכל קבוצה מצביעה בקלפי שבאזורה. לקלפי משמעות טכנית בלבד ולא משמעות אלקטורלית.
לבחירות בדמוקרטיות המודרניות מספר מאפיינים:
בחירות כלליות – לכלל האזרחים הבוגרים במדינה זכות לבחור ולהיבחר למוסדות הנבחרים במדינה, וציבור זה הוא רוב מוחלט במדינה.
בחירות חופשיות –
כל אזרח רשאי להצביע על פי בחירתו מבין כל המועמדים. כחלק מרעיון זה, ההצבעה היא חשאית.
כל אזרח רשאי, בהתאם למגבלות טכניות מסוימות, להיות מועמד לבחירות. מועמדות זו לעיתים מוגבלת עקרונית על מנת להגן על ההסכם הדמוקרטי או על מנת לשמור על עקרונות מכוננים אחרים של המדינה (לדוגמה, בישראל ניתן לפסול מפלגה אם יש לה מצע גזעני או שהיא כופרת בישראל כמדינה יהודית ודמוקרטית).
מפלגות ומתמודדים רשאים לפעול בחופשיות כדי לשכנע את הבוחרים להצביע עבורם, במגבלות מסוימות.
בחירות שוויוניות – לכל אזרח קול אחד בלבד, השווה לכל קול אחר. זהו המצב הנפוץ, אך לא היחיד. בבחירות לפרלמנט הבריטי התקיימו "מחוזות האוניברסיטה" מאז ימי המלך ג'יימס הראשון, הסדר שהביא לכך שבוגרי האוניברסיטאות בבריטניה היו בעלי קול כפול. הם בחרו בנציג האוניברסיטה לפרלמנט, ובנוסף לכך בחרו בנציג המחוז שבו גרו. ההסדר בוטל בשנת 1948.
בחירות הוגנות – ספירת הקולות ויתר ההיבטים הטכניים של ההצבעה (כגון ניהול פנקס הבוחרים והפיקוח על ההצבעה) מתבצעים באופן נייטרלי; חל איסור אפקטיבי על שימוש בגופי השלטון לשם קידומה של מפלגה מסוימת.
בחירות תקופתיות (מחזוריות) – הבחירות חוזרות במרווחי זמן ידועים וסדירים הקבועים בחוק.
בדרך כלל נערכים מאמצים שיאפשרו לכל אזרח בעל זכות בחירה לממש את זכותו, גם אם הוא מרותק למיטה, משרת בצבא או בשירות המדינה מחוץ לגבולות ארצו ובחלק מהמדינות גם אם הוא נמצא בכלא. במסגרת מאמצים אלו מקובל שיום הבחירות הוא יום שבתון במשק. ישנן מדינות שמעניקות לעובד יום חופש בדיעבד עבור יום הבחירות בכפוף להצגת אישור מצוות הקלפי שהעובד אכן הצביע. תמריץ שלילי מקובל במדינה מודרנית הוא הטלת קנסות על אזרחים שלא הצביעו.